འཇར་མན་གྱི་རླབས་ཆེ་བའི་མཚན་ཉིད་རིག་པ་དང་སློབ་གསོ་སྨྲ་བ་ཁེང་ཏིས་བརྗོད་དོན།མི་ནི་ངེས་པར་སློབ་གསོ་དང་བརྒྱུད་ཚེ།ད་གཟོད་མི་རུ་འགྱུར་ཐུབ།མི་ནི་སློབ་གསོའི་ཐོན་དངོས་ཡིན།ཞེས་པའི་སྡོམ་ཚིག་ཟབ་མོ་བཀོད་ཡོད།དེའི་སྟབས་ཀྱིས་ད་ལྟའི་བོད་ཀྱི་སྤྱི་ཚོགས་འཕེལ་རྒྱས་སུ་འགྲོ་བར་མཐའ་གཅིག་ཏུ་འབུངས་པའི་མཁྱེན་ལྡན་དཔྱོད་ཡངས་དག་གིས་ཀྱང་མི་རིགས་འདིའི་ཆག་འཇིག་གནས་གསུམ་ལ་དོ་ཁུར་ཆེན་པོ་བྱ་བཞིན་མཆིས་མོད།ཡིན་ནའང་མི་རིགས་གང་འདྲ་ཞིག་ཡིན་རུང་འཕེལ་རྒྱས་སུ་འགྲོ་དགོས་ན་གཙོ་བོ་སློབ་གསོ་ལ་རག་ལས་ཆེན་པོ་ཡོད་པས།མི་དང་ས་གནས།རྒྱལ་ཁབ་བར་གྱི་འཕེལ་རྒྱས་ཀྱི་ཁྱད་པར་གཙོ་བོའང་སློབ་གསོས་དབྱེ་འབྱེད་བྱེད་བཞིན་ཡོད་པ་ནི་ང་ཚོས་མིག་མཐོང་ལག་ཟིན་དུ་ཡོད།དབྱིན་ཇིའི་མིང་དུ་གྲགས་པའི་སློབ་གསོ་རིགས་པ་སྨྲ་བ་ལའོ་ཁི་ཡིས་བརྗོད་དོན།ང་ཚོས་དུས་རྒྱུན་མཐོང་བའི་མིའི་ཁྲོད་དུ།མིའི་བཟང་ངན་དང་དེ་མཁོ་མི་མཁོ་ཡང་བཅུ་ཆའི་དགུ་ནི་སློབ་གསོས་ཐག་གཅོད་བྱས་པ་ཡིན་ཞེས་སྨྲ་བར་སྤོབས།མིའི་རིགས་ཀྱི་བར་ཐག་དང་ཁྱད་པར་ཡང་སློབ་གསོས་གོ་འབྱེད་ཀྱིན་ཡོད།ཅེས་སྨྲས་པ་བཞིན་སློབ་གསོ་ནི་འཕེལ་རྒྱས་ཀྱི་སྲོག་རྩ་ལྟ་བུ་ཡིན་པས།བོད་ཀྱི་སློབ་གསོའི་གནས་བབ་ལ་ཕྱོགས་དུ་མ་ནས་ཞིབ་འཇུག་དང་དབྱེ་ཞིབ་ཆ་ཙམ་བྱེད་རྒྱུ་ནི་བོད་ཀྱི་སློབ་གསོ་ལ་ཆ་མཚོན་ན་ཤིན་ཏུ་གལ་ཆེ་བས།འདིར་མིག་སྔར་བོད་རང་གི་སློབ་གསོ་བྱ་བའི་ཁྲོད་གནས་པའི་གནད་དོན་འགའ་བརྗོད་ཁུལ་བྱའོ།གཅིགཁྱིམ་ཚང་གི་སློབ་གསོའི་ཐད་དུ་གནས་པའི་གནད་དོན།མི་སུ་དང་གང་ཞིག་ཡིན་རུང་ཁྱིམ་ཚང་ནི་རང་ཉིད་ཀྱི་མི་ཚེ་ཡི་ཆེས་ཐོག་མའི་སློབ་གྲྭ་ཡིན་པས།མིའི་རིགས་འཕེལ་བའི་གོ་རིམ་ཁྲོད་བལྟས་ཚེའང་མི་ཚང་མ་སྐྱེས་མ་ཐག་ཁྱིམ་ཚང་ཞིག་ནས་འཚོ་བ་རོལ་དགོས་པས།ཐོག་མར་སྤྱི་ཚོགས་ཀྱི་སློབ་གསོའི་སྒྲིག་གཞི་ཆུང་བ་ཁྱིམ་ཚང་ནས་འགྲོ་འདུག་སྤྱོད་གསུམ་རེ་རེ་བཞིན་སློབ་དགོས་པའི་རྐྱེན་གྱིས།ཁྱིམ་ཚང་ནི་སློབ་གྲྭ་དང་བོ་དང་ཕ་མ་ནི་དགེ་རྒན་ཐོག་མ་ཡིན་ཞེས་བརྗོད་བཞིན་པའང་དེ་འདྲ་ཞིག་ལ་འཕྲད་ཡོད།ལྷག་པར་དུ་བྱིས་པ་ཞིག་གི་ལུས་ཀྱི་འཕེལ་རིམ།ཤེས་རྟོགས་ཀྱི་ཚད།བསམ་གཞིག་གི་ནུས་པ།བསམ་བློ་ཀུན་སྤྱོད།རང་གཤིས་སོགས་གསོ་སྐྱོང་བྱེད་རྒྱུ་ནི་ཁྱིམ་ཚང་གི་སློབ་གསོ་དང་ཁ་ཚ་དགོས་གཏུགས་སུ་འབྲེལ་ཡོད་པས།ཧྥ་རན་སིའི་བསམ་བློ་བ་ཨེ་ཨར་བེ་སིས་ཀྱང་།བྱིས་པར་ཚེ་སྲོག་དང་འགུལ་བསྐྱོད་ཐོབ་སྐབས་སུ་ངེས་པར་ཆེས་བཟང་བོའི་སློབ་གསོ་ཐོབ་དགོས།ཞེས་པ་སྨྲས་པ་བཞིན་དེང་རབས་སློབ་གསོ་དང་ཚན་རིག་གིས་བསམ་བློའི་འགུལ་བསྐྱོད་ལ་རྟོག་ཞིབ་ཆེས་མང་བོ་བྱས་པ་བརྒྱུད་དེ་བདེན་དཔང་བསྙོན་མེད་ཅིག་བྱས་ཡོད་པ་ནི།བྱིས་པ་ཞིག་ལ་ཆ་མཚོན་ན་མ་མཐའ་ཡང་སྐྱེས་ནས་ལོ་དྲུག་གི་གཡས་གཡོན་དུ་ཁྱིམ་ཚང་གི་སློབ་གསོ་མྱོང་དགོས་པས།དམིགས་ཡུལ་ལྡན་ཞིང་མ་ལག་འཐུས་ཚང་ཡིན་པའི་སློབ་གྲྭའི་སློབ་གསོ་མྱོང་བར་ཐད་ཀར་དུ་ཁྱིམ་ཚང་གི་སློབ་གསོ་བཟང་མིན་ལ་འབྲེལ་ཡོད།རང་རེའི་མདོ་དབུས་མཐོ་སྒང་དུ་གནའ་ནས་ད་ལྟའི་བར་དུ་འཚོ་བ་སྐྱེལ་བཞིན་ཡོད་པའི་བོད་མི་རིགས་ལའང་མི་རིགས་གཞན་དང་འདྲ་བར་ཁྱིམ་ཚང་གི་སློབ་གསོ་མེད་པ་ཞིག་གཏན་ནས་མིན་ཀྱང་།ཡིན་ནའང་དཔལ་འབྱོར་དང་ཁོར་ཡུག་གི་གནས་བབ་སོགས་ཀྱིས་ང་ཚོའི་བྱིས་པ་མང་བོ་ཞིག་གིས་ཅུང་ཟད་འཐུས་སྒོ་ཚང་ཞིང་དོན་སྙིང་ལྡན་པའི་སློབ་གསོའི་མངར་ཁུ་མང་བོ་ཞིག་གཏན་ནས་གཞིབས་ཐུབ་ཀྱིན་མེད།རྒྱུ་མཚན་ནི་ཐོག་མར་མི་སུ་ཞིག་ཡིན་རུང་རང་ཉིད་ལ་བདེ་ཐང་ཡིན་པའི་ཕུང་བོ་ཞིག་ངེས་པར་དུ་མཁོ་བ་རེད།བདེ་ཐང་གི་ཕུང་བོ་ཞིག་ཡོད་པའི་རྨང་གཞིའི་སྟེང་ནས་ད་གཟོད་རང་ཉིད་ཀྱི་ནུས་ཤུགས་དང་འཚམས་པའི་བྱ་བཞག་ཅི་རིགས་ཤིག་སྒྲུབ་ཐུབ་ལ།ལྷག་པར་དུ་བྱིས་པའི་ཟས་དང་གྱོན་པ།འདུག་གནས།མཁོ་དངོས།ད་རུང་གཙང་སྦྲ་དང་སྨན་བཅོས་སོགས་ཀྱང་ཁྱིམ་ཚང་གིས་ཐག་གཅོད་བྱ་དགོས།ཁྱིམ་ཚང་གིས་བྱིས་པའི་འཚོ་བར་བཀོད་སྒྲིག་བཟང་བོ་ཞིག་བྱས་ཚེ་ད་གཟོད་བྱིས་པ་རང་ཉིད་ཀྱི་དབང་བོ་སྒོ་ལྔ།བསམ་གཞིག་དང་ཀུན་སྤྱོད་སོགས་ཀྱང་བདེ་བླག་ངང་འཕེལ་བར་སྔོན་འགྲོའི་ཆ་རྐྱེན་ལེགས་པོ་ཞིག་བསྐྲུན་ཡོད་པ་རེད།